

PROJEKTS uz 07.12.2023.

vēlamais datums izskatīšanai:

Finanšu komitejā 20.12.2023.

domē: 28.12.2023.

sagatavotājs: Ilze Vanka - Krilovska

ziņotājs: Ilze Vanka - Krilovska

 LĒMUMS

Ādažos, Ādažu novadā

2023. gada 28. decembrī **Nr.**«DOKREGNUMURS»

**Par dalību Interreg Latvijas - Igaunijas programmas projektā "Bioloģiskās daudzveidības saglabāšana un pieejamības uzlabošana infrastruktūrai zaļajās zonās"**

Ādažu novada pašvaldības Centrālās pārvaldes Attīstības un projektu nodaļa 2023. gada
13. novembrī saņēma Gulbenes novada pašvaldības Attīstības un iepirkumu nodaļas vecākās projekta vadītājas Ingas Leones e-pasta vēstuli, ar lūgumu izvērtēt sadarbības iespējas dalībai Latvijas–Igaunijas organizētajā Interreg 3.prioritātes “Ilgtspējīga un noturīga programmas joma” projektā “Bioloģiskās daudzveidības saglabāšana un pieejamības uzlabošana infrastruktūrai zaļajās zonās” (turpmāk – Projekts).

Centrālās pārvaldes Attīstības un projektu nodaļa, sadarbībā ar Carnikavas Novadpētniecības centru, balstoties uz Ādažu novada attīstības plānā ietvertajām prioritātēm, izvērtēja iespējamās Ādažu novadā esošās teritorijas dalībai Interreg projektā, un par piemērotāko iespējamo attīstības teritoriju atzina Ādažu novada Ūdensrožu parka teritoriju, kur lielākā daļa ir Eiropas Savienības nozīmes aizsargājamais biotops 2180 "Mežainās piejūras kāpas", saskaņā ar Dabas datu sistēmas “Ozols” datiem, un tajā aug priedes, kurām potenciāli piešķirams dižkoka statuss.

Projekta galvenais mērķis: bioloģiskās daudzveidības saglabāšana un zaļās infrastruktūras aizsardzība un uzlabošana Ūdensrožu parka teritorijā, padarot to pieejamāku lielākai sabiedrības daļai.

Projekta realizācijas ietvaros tiek plānotas šādas aktivitātes:

* + - * pieaicināt neatkarīgus ekspertus Ūdensrožu parka teritorijas apsekošanai un attīstības plāna izstrādei;
			* organizēt pasākumus ar Projektu saistītās tēmās (izzināt teritorijas daudzveidību ar izglītojošām aktivitātēm, iesaistot Kadagas ciema iedzīvotājus);
			* veikt biotopu apsaimniekošanu (vērtīgu koku un krūmu kopšanu saskaņā ar parka attīstības plānu);
			* attīstīt infrastruktūru, tostarp, pielāgot pastaigu maršrutu plašākai sabiedrības grupai (piemēram, ģimenēm ar bērniem un zīdaiņiem bērnu ratiņos, cilvēkiem ar invaliditāti, vecāka gadagājuma cilvēkiem);
			* izvietot ainavu elementus - informācijas dēļus ar 3D reljefu apzīmējumiem (dzīvās sugas / parka teritorija) grafiskā un taustes veidā (t.sk. braila rakstā), soliņus, virziena zīmes, apmeklētāju plūsmas skaitītāju, atkritumu urnas u.c. objektus.

Maksimālā viena projekta granta finansējums ir 1 000 000 *euro*, kas savstarpēji jāsadala starp visiem partneriem (šobrīd sadalījums nav noteikts). Projektā plānots iesaistīt trīs partnerus no Latvijas un divus partnerus no Igaunijas.

Projekta pieteikumu aizpildīs vadošais partneris - Gulbenes novada pašvaldība.

Projektā budžetā var paredzēt šādus izdevumus:

* + - personāla izmaksas;
		- biroja un administratīvās izmaksas;
		- ceļa un uzturēšanas izmaksas;
		- neatkarīgu ekspertu un pakalpojumu izmaksas;
		- aprīkojumu izmaksas;
		- infrastruktūras un darbu izmaksas.

Gulbenes novada pašvaldība ierosina katram Projekta partnerim paredzēt vidēji 160 875 *euro*, t.sk. 128 700 *euro* ERAF finansējums, jeb 80 % no kopējā finansējuma, un 32 175 *euro* pašvaldības līdzfinansējums.

Projekta īstenošanas termiņš ir no 2024. līdz 2027. gadam.

Projekts atbilst Attīstības programmas (2021. - 2027.) vidējā termiņa prioritātēm:

1. “VTP4: Aizsargāta un sakopta dabas vide brīvā laika pavadīšanas iespējām dabā” rīcības virziena “RV4.3: Ādažu novada kā tūrisma vides tēla popularizēšana” uzdevumam “U4.3.2: Attīstīt tūrismu Ādažu novadā” (pasākums “Ā4.3.2.2. Tūrisma maršrutu un produktu izstrāde tūristu un interesentu piesaistīšanai, novada kultūrvēsturiskās nozīmes izcelšanai”);
2. “VTP5: Resursu efektīva izmantošana un attīstība”’ rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” (pasākums “Ā5.1.1.3. Pasākumi izvēles aktivitāšu teritoriju uzlabošanai”) un “RV5.2: Ādažu novadā esošo resursu ilgtspējīga izmantošana” uzdevumam “U5.2.1: Uzlabot vides kvalitāti un aizsardzību” (pasākums “Ā5.2.1.6. Ekosistēmu pakalpojumu nodrošinājuma potenciāla izpēte”), uzdevumam “U5.2.2: Ilgtspējīgi apsaimniekot zemes dzīles” (pasākums “Ā5.2.2.1. Esošās situācijas apzināšana”) un uzdevumam “U5.2.4: Saglabāt, sakopt un aizsargāt dabas resursus un ĪADT” (pasākums “Ā5.2.4.1. Pasākumi dabas resursu saglabāšanai, sakopšanai un aizsardzībai” un “Ā5.2.4.2. Aktivitātes nozīmīgo ainavu saglabāšanai un attīstībai”);
3. “VTP14: Attīstīta sadarbība ar citām pašvaldībām, iestādēm un organizācijām” rīcības virziena “RV14.1: Sadarbības veicināšana ar citām pašvaldībām, iestādēm un organizācijām” uzdevumam “U14.1.1: Īstenot sadarbību ar kaimiņu pašvaldībām” (pasākums “Ā14.1.1.22. Sadarbība dabas bioloģiskās daudzveidības un zaļās infrastruktūras uzlabošanā parkos”).

Pamatojoties uz Pašvaldību likuma 4. panta pirmās daļas 2. punktu, kā arī Finanšu komitejas 20.12.2023. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības, kā sadarbības partnera dalību Gulbenes novada pašvaldības organizētajā Latvijas - Igaunijas Interreg 3.prioritātes “Ilgtspējīga un noturīga programmas joma” projektā “Bioloģiskās daudzveidības saglabāšana un pieejamības uzlabošana infrastruktūrai zaļajās zonās” ar kopā plānoto indikatīvo finansējumu 160 875 *euro* apmērā, t.sk. 128 700 *euro* ERAF finansējumu, jeb 80 % no kopējā finansējuma un 32 175 *euro* pašvaldības līdzfinansējumu.
2. Atbalstīt finanšu līdzekļu 32 175 *euro* apmērā iekļaušanu Centrālās pārvaldes Attīstības un projektu nodaļas 2024. gada budžeta tāmes projektā.
3. Attīstības un projektu nodaļai sadarbībā ar Carnikavas Novadpētniecības centru līdz 2023. gada 27. decembrim sagatavot konceptuālus priekšlikumus Ūdensrožu parka teritorijas attīstībai un iesniegt tos Gulbenes novada pašvaldībai.
4. Attīstības un projektu nodaļai koordinēt Ādažu novada pašvaldības dalību projekta aktivitātēs.
5. Pašvaldības domes priekšsēdētājam parakstīt ar projekta īstenošanu saistītos dokumentus.
6. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

APN, CNC, FIN, IDR - @